Verdensstjernen er nok en gang aktuell for Tom Nordlie og Avaldsnes.

Bare noen dager etter at USA kunne feire finaleseieren mot Japan i kvinnenes VM, kobles Abby Wambach nok en gang til Norge og Avaldsnes.

– Jeg kan bekrefte at vi har tilbudt Wambach kontrakt, sier sportslig leder og investor i Avaldsnes, Arne Utvik til Haugesunds Avis onsdag.

En lang prosess

Klubben har vært ute etter 35-åringen i lang tid og bekreftet i desember at de ønsket å hente storscoreren til Karmøy. Utvik forteller til avisen at det har vært en lang prosess.

– Det er agenten til Wambach som jobber med å få henne til oss nå. Hvis han klarer å dra det i land, skal vi vurdere om vi vil ha henne, sier han.

Wambach står bokført med 249 landskamper for USA og har scoret 183 mål. Hun har vunnet OL to ganger og nå også VM.

Ruster opp før høsten

Trener Tom Nordlie ruster opp før høstsesongen. I slutten av juni sikret han seg kolombianske VM-stjernen Yoreli Rincon. Også den brasilianske landslagsspilleren Rosana returnerer til klubben før høstsesongen. Rosana var kaptein for toppserielaget i fjor og forlot klubben til fordel for USA og Houston Dash i desember.

Avaldsnes ligger på andreplass i Toppserien, fem poeng bak LSK. Toppserien starter opp igjen 18. juli etter VM-pausen.